Rúnar Alex Rúnarsson varð í gærkvöld fyrsti íslenski markvörðurinn til að leika í ensku úrvalsdeildinni. Hann kom þá inn á hjá Arsenal eftir að aðalmarkmaður liðsins fékk rautt spjald.
Það var söguleg stund þegar Rúnar Alex kom inn á völlinn hjá Arsenal í gær á 72. mínútu í tapi gegn Úlfunum. Enda hefur íslenskur markvörður aldrei fyrr leikið í ensku úrvalsdeildinni. Rúnar hafði áður leikið með liðinu í Evrópukeppni og deildarbikar en innkoman í gærkvöld var nokkuð óvænt. Bernd Leno, aðalmarkvörður liðsins, fékk þá rautt spjald fyrir að slá boltann með hendinni utan teigs í stöðunni 2-1 fyrir Úlfunum. Það var annað rauða spjaldið sem Arsenal fékk í leiknum. Arsenalmenn voru því tveimur færri þegar Rúnar kom inn á en hann stóð vaktina vel það sem eftir lifði leiks og varði vel í nokkur skipti en niðurstaðan engu að síður 2-1 tap Arsenal. Leno verður því í leikbanni í næsta leik gegn Aston Villa á laugardaginn. Markvörðurinn Mat Ryan, sem kom til Arsenal í janúar, hefur verið að glíma við meiðsli undanfarið en verði hann orðinn heill berst Rúnar við hann um markvarðarstöðuna fyrir næsta leik.
En það voru fleiri lið sem fengu tvö rauð spjöld í einum og sama leiknum. Southampton heimsótti Manchester United og Alex Jankewitz, sem var að byrja sinn fyrsta leik með Southampton, nældi sér í beint rautt spjald eftir rúmlega mínútu leik fyrir gróft brot. Það átti eftir reynast dýrkeypt því heimamenn gerðu níu mörk í leiknum, og Southampton missti annan mann af velli þegar örfáar mínútur voru eftir. Með því að vinna 9-0 jafnaði United eigið félagsmet frá árinu 1995 þegar liðið sigraði Ipswich með sama mun.
Tvær greinar eru á dagskrá Reykjavíkurleikanna í dag. Undankeppni í keilu klárast í kvöld þegar það skýrist hvaða 24 keppendur komast í úrslitin þar. Þá verða úrslit í pílukasti í kvöld en þar keppa tveir karlar og tvær konur til úrslita. Í kvennaflokki þær Ingibjörg Magnúsdóttir og Sólveig Daníelsdóttir. Og í karlaflokki þeir Páll Árni Pétursson og Matthías Örn Friðriksson. Sýnt verður frá pílunni í beinni á RÚV tvö klukkan hálf átta í kvöld.
Rúnar Alex Rúnarsson varð í gær fyrstur íslenskra markvarða til að spila í ensku úrvalsdeildinni. Hann kom þá óvænt inn á hjá Arsenal í tapi gegn Úlfunum.